**Šyn** (Шын, "Totuus") on Venäjällä Tuvan tasavallan pääkaupungissa Kyzylissä ilmestyvä tuvankielinen sanomalehti.

Ennen oman kirjoitusjärjestelmän luomista tuvalaiset käyttivät kirjakielenään mongolia. *Šynin* edeltäjiä olivat Tuvan kansantasavallan vallankumouspuolueen mongolin kirjaimistolla julkaisemat mongolinkieliset lehdet. Vuonna 1925 alkoi ilmestyä pienikokoinen *Erh tšölöötei büh Tuva* ("Vapautettu Tuva"), joka pian sai nimen *Tuvagiin ünen* ("Tuvan totuus") ja vuonna 1930 nimen *Tuva ardyn ünen* ("Tuvalaisaratin totuus"). Lehti ilmestyi aluksi kerran ja myöhemmin kahdesti kuukaudessa, ja sen painos kasvoi 300–500 kappaleesta 2 500 kappaleeseen.

Latinalaiseen kirjaimistoon perustunut tuvan kirjoitusjärjestelmä otettiin käyttöön vuonna 1930, jolloin lehti muuttui viikkolehdeksi, sai tuvankielisen nimen *Tuva arattyn šyny* ja alkoi julkaista myös tuvankielistä aineistoa. Vuonna 1931 se siirtyi kokonaan tuvan kieleen ja sai nimen *Šyn*.

1930-luvulla Tuvaan perustettiin myös nuortenlehti, hallituksen ja parlamentin sanomalehti sekä aikakauslehdet politiikkaa, lapsia ja kaunokirjallisuutta varten. Lehdistön merkitys lisääntyi, sen sisältö muuttui yhä totalitaristisemmaksi, ja neuvostomallinen sensuuri otettiin käyttöön. Tiedotusvälineiden agendaan kuuluivat sosialismin rakentaminen ja siihen liittyneet teollistaminen, maatalouden kollektivisointi, "kulttuurivallankumous" ja paimentolaisten siirtyminen kiinteisiin asutuksiin sekä Josif Stalinin ja Saltšak Tokan henkilökultti ja "kansanvihollisten" paljastaminen. Vuonna 1938 alkaneissa vainoissa sai surmansa muun muassa *Šynin* ensimmäinen toimittaja Hovalyg Manlai-Baiyr.

Tuvan kieli siirrettiin vuonna 1943 kyrilliseen kirjaimistoon, ja Tuvan tasavalta liitettiin Neuvostoliittoon vuonna 1944. *Šynistä* tuli broadsheet-kokoinen kolmesti viikossa ilmestynyt aluelehti, jonka rinnalla julkaistiin venäjänkielistä *Tuvinskaja pravdaa*, tuvankielisiä nuoriso- ja lastenlehtiä sekä useita paikallislehtiä.

*Šyn* oli neuvostoajan loppupuolella NKP:n Tuvan aluekomitean sekä Tuvan ASNT:n korkeimman neuvoston ja ministerineuvoston äänenkannattaja. Kuudesti viikossa ilmestyneen lehden painosmäärä oli 1970-luvun puolivälissä 16 000 kappaletta. Perestroikan aikana vuonna 1990 painos nousi 28 000:een.

Neuvostoliiton hajotessa vuonna 1991 *Šyn* jäi tasavallan parlamentin ja hallituksen äänenkannattajaksi. Se ilmestyy nykyään kahdesti viikossa A3-kokokoisena. *Šynin* kerrotaan olevan Tuvan suosituin sanomalehti. Sen painos oli 3 600 kappaletta vuonna 2020.

Lähteet
-------

1. ↑  Bimba, A. O.: "Rol staromongolskoi pismennosti v stanovelii sredstv massovoi informatsii v Respublike Tyva", *Nauka molody: Sbornik nautšnyh statei po materialam XII vserossijskoi nautšno-praktitšeskoi konferentsii, vypusk 12*, s. 925–930. Arzamas: Nižegorodski gosudarstvennyi tehnnitšeski universitet, 2020. ISBN 978-5-502-01320-8. Teoksen verkkoversio.
2. ↑  Kan, V. S.: Vozniknovenije i razvitije gazetnoi pressy na staromongolskom jazyke v Tuve (1925–1929 gg.).  *Omski nautšnyi vesnik*, 2/2007, s. 43–47. Artikkelin verkkoversio.
3. 1 2 3  Jakimov, O.D.: *Petšat natsionalnyh regionov Sibiri i Dalnego Vostoka: Ot vozniknovenija do naših dnei*, s. 83, 112, 115, 122, 127–128. Novosibirsk: Nauka, 2000. ISBN 5-02-032291-1.
4. ↑  Kan, V. S.: Ideologitšeskaja podgotovka vhoždenija Tuvy v sostav SSSR: rol i utšastie SMI.  *Vestnik Tomskogo gosudarstvennogo universiteta. Istorija*, 5/2014, s. 66–69. Artikkelin verkkoversio.
5. ↑  Tezitš, M. Dž.: Jazykovaja politika i jejo rol v formirovanii stroitelstva natsii v Tuvinskoi narodnoi respublike (Tannu-Tuva) v 1921–1944 gg..  *Obštšestvo. Sreda. Razvitije (Terra Humana)*, 4/2012, s. 131–134. Artikkelin verkkoversio.
6. ↑  Kuznetsov, I. V. & Fingerit, Je. M.: *Gazetnyi mir Sovetskogo Sojuza, 1917–1970 gg. Tom 2: Respublikanskije, krajevyje, oblastnyje i okružnyje gazety*, s. 195–196. Moskva: Izdatelstvo Moskovskogo universiteta, 1976.
7. 1 2  Kan, V. S.: Novyje tendentsii v dejatelnosti perioditšeskoi petšaty Tuvy v period perestroiki.  *Vestnik Tomskogo gosudarstvennogo universiteta. Istorija*, 80/2022, s. 28–37. Artikkelin verkkoversio.
8. ↑  Gazeta "Šyn" prazdnujet svojo 97-letije *Tuva online*.  1.9.2022. Viitattu 3.2.2024.
9. ↑  Samym populjarnym izdanijem po podpiske stala gazeta "Šyn" *TMG news*.  15.6.2021. Viitattu 3.2.2024.
10. ↑  *Knižnaja letopis petšati Respubliki Tyva (2020 g.)*, s. 112. Kyzyl: Natsionalnaja biblioteka Respubliki Tyva, 2021. Teoksen verkkoversio.

Aiheesta muualla
----------------

* Lehden sivusto